Predlog SKLEP SVETA o določitvi pravil in postopkov, ki omogočajo udeležbo Grenlandije v sistemu potrjevanja procesa Kimberley /* COM/2013/0429 final - 2013/0201 (CNS) */





OBRAZLOŽITVENI MEMORANDUM 1. OZADJE PREDLOGA Namen tega predloga je Grenlandiji v okviru sodelovanja z Evropsko unijo omogočiti sodelovanje v sistemu potrjevanja procesa Kimberley za trgovino s surovimi diamanti. Sistem, določen v predlogu, bi omogočil izvoz surovih diamantov z Grenlandije v Evropsko unijo, pa tudi v druge udeležence sistema potrjevanja pod pogojem, da pristojni organi Unije v skladu s pravili, določenimi v Uredbi (ES) št. 2368/2002 o izvajanju sistema potrjevanja procesa Kimberley za mednarodno trgovino s surovimi diamanti, preverijo ves uvoz in izvoz surovih diamantov ter izvoz potrdijo. Ta zveza bi okrepila gospodarske odnose med Evropsko unijo in Grenlandijo v industriji diamantov, Grenlandiji pa bi omogočila izvoz surovih diamantov, opremljenih s potrdilom Evropske unije, izdanim za namene sistema potrjevanja, kar naj bi spodbudilo gospodarski razvoj Grenlandije. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Grenlandija in Danska soglašata s pristopom predloga in bosta sprejeli ukrepe, da ustrezne določbe Uredbe (ES) št. 2368/2002, kar zadeva pogoje in formalnosti za uvoz in izvoz surovih diamantov, njihov tranzit skozi Unijo in k udeležencu zunaj Unije, udeležbo Unije, vključno z Grenlandijo, v sistemu potrjevanja procesa Kimberley ter obveznosti glede primerne skrbnosti, preprečevanja izogibanja, izmenjave informacij in zagotavljanja spoštovanja teh določb, preneseta v zakonodajo, ki se uporablja za Grenlandijo, in jih začneta izvajati. 3. PRAVNI ELEMENTI PREDLOGA Pravna podlaga za sklep Sveta je člen 203 Pogodbe o delovanju Evropske unije. Predlog za ta sklep Sveta je tesno povezan s spremembo Uredbe (ES) št. 2368/2002, ki razširja ozemlje Unije, tako da bo za namene sistema potrjevanja procesa Kimberley zajemalo tudi ozemlje Grenlandije. Posledično Grenlandija ne bo več smela uvažati ali izvažati surovih diamantov brez veljavnega potrdila procesa Kimberley. To bo omogočalo izvoz surovih diamantov z Grenlandije v tretje države, če jih bo spremljalo potrdilo procesa Kimberley Evropske unije. Surove diamante, ki jih bo Grenlandija uvažala iz tretjih držav, bo skupaj z njihovimi potrdili najprej overil eden od šestih organov Unije, ki so pristojni za izdajanje potrdil procesa Kimberley Evropske unije. Predlog sklepa Sveta določa posebna pravila za promet s surovimi diamanti med Unijo in Grenlandijo, bodisi za uvoz surovih diamantov v Unijo ali na Grenlandijo bodisi za njihov nadaljnji izvoz iz Unije v tretjo državo. V obeh primerih bodo morali biti surovi diamanti, da bodo lahko vstopili na ozemlje Grenlandije ali Unije ali da bodo ti ozemlji zapustili, (1) opremljeni (a) z dokumentom (ali njegovo kopijo, ki jo je overil organ Unije), ki potrjuje, da so bili izkopani na Grenlandiji, ali (b) s kopijo potrdila procesa Kimberley, ki ga je overil organ Unije, in (2) shranjeni v zapečatenih in pred posegi zavarovanih posodah. Surovi diamanti, izkopani ali pridobljeni na Grenlandiji, bodo lahko, če pred tem ne bodo izvoženi v tretjo državo, vstopili na carinsko območje Unije, če jih bo spremljalo potrdilo, ki so ga izdali grenlandski organi. Te pošiljke bodo morali po vstopu na carinsko območje Unije preveriti pristojni organi Unije, izvod potrdila, ki ga bo izdal tak organ, pa bo moral pošiljko med carinskim območjem Unije in Grenlandijo spremljati ob vsaki naknadni poti. Kar se tiče izvoza surovih diamantov v tretje države in iz njih, bo lahko Grenlandija te diamante uvažala ali izvažala le, če bodo ti najprej poslani kateremu od organov Unije, da izda potrdilo procesa Kimberley EU ali overi potrdilo procesa Kimberley, ki ga je izdal drug udeleženec procesa Kimberley. Ko bodo surovi diamanti, izkopani ali pridobljeni na Grenlandiji, izvoženi v tretjo državo, bodo po njihovi vrnitvi potovali med Unijo in Grenlandijo po pravilih, ki se uporabljajo za vse druge surove diamante, uvožene v Unijo. 2013/0201 (CNS) Predlog SKLEP SVETA o določitvi pravil in postopkov, ki omogočajo udeležbo Grenlandije v sistemu potrjevanja procesa Kimberley SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 203 Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, ob upoštevanju mnenja Evropskega parlamenta[1], v skladu s posebnim zakonodajnim postopkom, ob upoštevanju naslednjega: (1) Evropska unija je udeleženec v sistemu potrjevanja procesa Kimberley za mednarodno trgovino s surovimi diamanti. Kot udeleženec mora zagotavljati, da vsako pošiljko surovih diamantov, ki se uvozi na ozemlje Unije ali se z njega izvozi, spremlja potrdilo procesa Kimberley. (2) Uredba (ES) št. 2368/2002 o izvajanju sistema potrjevanja procesa Kimberley za mednarodno trgovino s surovimi diamanti[2] določa sistem, ki ga Unija uporablja pri potrjevanju ter uvoznem in izvoznem nadzoru nad surovimi diamanti za namene izvajanja sistema potrjevanja procesa Kimberley. (3) Grenlandija ni del ozemlja Unije, vendar je vključena v seznam čezmorskih držav in ozemelj, kakor so določeni v Prilogi II k Pogodbi. V skladu s členom 198 Pogodbe je namen pridruževanja čezmorskih držav in ozemelj k Uniji spodbujanje gospodarskega in socialnega razvoja čezmorskih držav in ozemelj ter vzpostavitev tesnih gospodarskih odnosov med njimi in Unijo kot celoto. (4) Danska in Grenlandija sta zahtevali, da se Grenlandiji v okviru njenega sodelovanja z Evropsko unijo omogoči sodelovanje v sistemu potrjevanja procesa Kimberley za mednarodno trgovino s surovimi diamanti. Ta pridružitev bi okrepila gospodarske odnose med Evropsko unijo in Grenlandijo na področju industrije diamantov, Grenlandiji pa bi omogočila izvoz surovih diamantov, opremljenih s potrdilom Evropske unije, izdanim za namene sistema potrjevanja, kar naj bi spodbudilo gospodarski razvoj Grenlandije. (5) Trgovino s surovimi diamanti na Grenlandiji bi bilo zato treba izvajati v skladu s pravili Unije o izvajanju sistema potrjevanja procesa Kimberley za mednarodno trgovino s surovimi diamanti. V skladu s tem je treba za namene sistema potrjevanja področje uporabe Uredbe (ES) št. 2368/2002 razširiti na ozemlje Grenlandije. (6) Grenlandija bi smela izvažati surove diamante v druge udeležence v sistemu potrjevanja procesa Kimberley le, ko bi pristojni organ Unije, naveden v Prilogi III k Uredbi (ES) št. 2368/2002, zanje izdal potrdilo. Uvoz surovih diamantov na Grenlandijo bi prav tako morali preverjati organi Unije. (7) Da bi Grenlandiji omogočili mednarodno trgovino s surovimi diamanti v skladu s pravili na področju trgovine znotraj Unije, se mora Grenlandija zavezati, da bo v svoje nacionalno pravo prenesla ustrezne določbe Uredbe (ES) št. 2368/2002 in jih začela izvajati, da bi s tem omogočila uporabo tega sklepa – SPREJEL NASLEDNJI SKLEP: Člen 1 Vsebina in področje uporabe Ta sklep določa splošna pravila in pogoje za udeležbo Grenlandije v sistemu potrjevanja ter uvoznega in izvoznega nadzora nad surovimi diamanti, kakor so določeni v Uredbi (ES) št. 2368/2002. Zato ta sklep določa pravila in postopke za uporabo sistema potrjevanja procesa Kimberley za surove diamante, uvožene na Grenlandijo ali izvožene z nje, bodisi v Unijo bodisi v druge udeležence v sistemu potrjevanja. Člen 2 Opredelitev pojmov V tem sklepu se uporablja naslednja opredelitev pojmov: (a) „udeleženec“ pomeni „udeleženec“, kot je opredeljen v členu 2(c) Uredbe (ES) št. 2368/2002; (b) „pristojni organ Unije“ pomeni „pristojni organ Skupnosti“, kot je opredeljen v členu 2(f) Uredbe (ES) št. 2368/2002; (c) „potrdilo Unije“ pomeni „potrdilo Skupnosti“, kot je opredeljeno v členu 2(g) Uredbe (ES) št. 2368/2002. Člen 3 Splošna pravila 1. Grenlandija zagotovi, da se Uredba (ES) št. 2368/2002, kar zadeva pogoje in formalnosti za uvoz in izvoz surovih diamantov, njihov tranzit skozi Unijo in k udeležencu zunaj Unije, udeležbo Unije, vključno z Grenlandijo, v sistemu potrjevanja procesa Kimberley ter obveznosti glede primerne skrbnosti, preprečevanja izogibanja, izmenjave informacij in zagotavljanja spoštovanja teh določb, prenese v zakonodajo, ki se uporablja za Grenlandijo, in se začne izvajati. 2. Grenlandija za svoje ozemlje določi organe, pristojne za izvajanje zadevnih določb Uredbe (ES) št. 2368/2002, ter Komisiji sporoči njihova imena in kontaktne podatke. Člen 4 Uvoz surovih diamantov, izkopanih ali pridobljenih na Grenlandiji, v Unijo 1. Surovi diamanti, izkopani ali pridobljeni na Grenlandiji, se lahko v Unijo uvozijo le, če: (a) jih spremlja potrdilo iz odstavka 2; (b) so shranjeni v posodah, zavarovanih pred posegi, pečati, nameščeni pri izvozu, pa niso pretrgani; (c) v potrdilu je jasno opredeljena pošiljka, na katero se nanaša; (d) surovi diamanti niso bili predhodno izvoženi v udeleženca zunaj Unije. 2. Da bi omogočil uvoz surovih diamantov, izkopanih ali pridobljenih na Grenlandiji, v Unijo, pristojni organ za Grenlandijo, naveden v Prilogi II („organ Grenlandije“), na zahtevo izda potrdilo, ki je v skladu z zahtevami iz Priloge I. 3. Organ Grenlandije potrdilo izroči kandidatu in v knjigovodske namene tri leta hrani izvod potrdila. 4. Sprejem carinske deklaracije za sprostitev v prosti promet v skladu z Uredbo Sveta (EGS) št. 2913/92[3] za surove diamante iz odstavka 1 nadzira pristojni organ Unije, naveden v Prilogi III k Uredbi (ES) št. 2368/2002 („pristojni organ Unije“), pri čemer preveri potrdilo, izdano v skladu z odstavkom 2 tega člena. V ta namen so zabojniki s surovimi diamanti, izkopanimi ali pridobljeni na Grenlandiji, pri uvozu v Unijo nemudoma skupaj predloženi v preverjanje ustreznemu organu Unije. 5. Če pristojni organ Unije ugotovi, da so pogoji iz odstavka 1 izpolnjeni, to potrdi na izvirniku potrdila ter uvozniku izda overjeno in pred ponarejanjem varno kopijo tega potrdila. Ta postopek potrditve se opravi v 10 delovnih dnevih po predložitvi potrdila; 6. Država članica, ki uvaža surove diamante z Grenlandije, zagotovi, da se ti predložijo ustreznemu pristojnemu organu Unije. Izvoznik je odgovoren za pravilno potovanje surovih diamantov in za stroške v zvezi s tem. 7. V primeru dvomov o pristnosti ali pravilnosti potrdila, izdanega v skladu z odstavkom 2, in kadar so potrebna dodatna navodila, carinski organi vzpostavijo stik z organom Grenlandije. 8. Pristojni organ Unije vsaj tri leta hrani izvirnike potrdil iz odstavka 2, ki so predložena v preverjanje. Komisiji oziroma osebam ali subjektom, ki jih določi Komisija, omogoči dostop do teh izvirnikov potrdil, zlasti zaradi pojasnil v zvezi z vprašanji, ki se pojavijo v okviru sistema potrjevanja procesa Kimberley. Člen 5 Naknadni uvoz surovih diamantov, izkopanih ali pridobljenih na Grenlandiji, v Unijo Ne glede na določbe člena 4 se surovi diamanti, izkopani ali pridobljeni na Grenlandiji, lahko uvozijo v Unijo, če: (a) so bili predhodno zakonito ponovno izvoženi iz Unije na Grenlandijo; (b) jih spremlja overjena in pred ponarejanjem varna kopija izvirnega potrdila iz člena 4(2), ki jo potrdi pristojni organ Unije v skladu s členom 4(5); (c) so shranjeni v posodah, zavarovanih pred posegi, pečati, nameščeni pri izvozu, pa niso pretrgani; (d) je v potrdilu jasno opredeljena pošiljka, na katero se nanaša; (e) surovi diamanti niso bili predhodno izvoženi v udeleženca zunaj Unije. Člen 6 Drug uvoz surovih diamantov z Grenlandije v Unijo Ne glede na določbe členov 4 in 5 se surovi diamanti z Grenlandije lahko uvozijo v Unijo, če: (a) so bili predhodno zakonito izvoženi iz Unije na Grenlandijo; (b) jih spremlja potrdilo, opredeljeno v členu 9(b); (c) so shranjeni v posodah, zavarovanih pred posegi, pečati, nameščeni pri izvozu, pa niso pretrgani; (d) je v potrdilu jasno opredeljena pošiljka, na katero se nanaša. Člen 7 Izvoz surovih diamantov z Grenlandije v druge udeležence 1. Surovi diamanti se lahko izvozijo z Grenlandije v udeleženca, ki ni ozemlje Unije, le če: (a) so bili predhodno zakonito uvoženi z Grenlandije v Evropsko unijo v skladu s členom 4(1) ali členoma 5 ali 6; (b) so bili ob uvozu v Unijo predloženi pristojnemu organu Unije v preveritev; (c) jih spremlja ustrezno potrdilo Unije, ki ga je izdal in potrdil pristojni organ Unije; (d) so shranjeni v posodah, zavarovanih pred posegi, ki so zapečatene v skladu s členom 12 Uredbe (ES) št. 2368/2002. 2. Pristojni organ Unije, ki so mu surovi diamanti, ki se uvažajo z Grenlandije v Unijo, predloženi v preveritev, izda potrdilo Unije izvozniku teh diamantov v skladu s členom 12 Uredbe (ES) št. 2368/2002. 3. Država članica, ki uvaža surove diamante z Grenlandije, zagotovi, da se ti predložijo ustreznemu pristojnemu organu Unije. 4. Izvoznik je odgovoren za pravilno potovanje surovih diamantov in za stroške v zvezi s tem. Člen 8 Ponovni izvoz surovih diamantov, izkopanih ali pridobljenih na Grenlandiji, iz Unije na Grenlandijo Surovi diamanti, izkopani ali pridobljeni na Grenlandiji, se lahko ponovno izvozijo iz Unije na Grenlandijo, če: (a) so bili predhodno zakonito uvoženi z Grenlandije v Evropsko unijo v skladu s členom 4(1) ali členoma 5 ali 6; (b) jih spremlja overjena in pred ponarejanjem varna kopija potrdila iz člena 4(2), ki jo potrdi pristojni organ Unije v skladu s členom 4 (5); (c) so shranjeni v posodah, zavarovanih pred posegi, pečati, nameščeni pri izvozu, pa niso pretrgani; (d) je v dokumentu iz točke (b) jasno opredeljena pošiljka, na katero se nanaša, (e) surovi diamanti niso bili predhodno izvoženi v udeleženca zunaj Unije. Člen 9 Drug uvoz surovih diamantov iz drugih udeležencev na Grenlandijo Ne glede na določbe člena 8 se surovi diamanti lahko izvozijo iz Unije na Grenlandijo, če: (a) so bili predhodno zakonito uvoženi v Unijo iz udeleženca zunaj Unije v skladu z določbami iz poglavja II Uredbe (ES) št. 2368/2002; (b) jih spremlja overjena in pred ponarejanjem varna kopija potrjenega potrdila iz člena 5(1)(a) Uredbe (ES) št. 2368/2002; (c) so shranjeni v posodah, zavarovanih pred posegi, pečati, nameščeni pri izvozu, pa niso pretrgani; (d) je v dokumentu iz točke (b) jasno opredeljena pošiljka, na katero se nanaša. Člen 10 Poročanje 1. Pristojni organ Grenlandije Komisiji predloži mesečno poročilo o vseh potrdilih, izdanih na podlagi člena 4(2). 2. Za vsako potrdilo to poročilo vsebuje vsaj naslednje podatke: (a) enotno serijsko številko potrdila; (b) ime pristojnega organa, ki je izdal potrdilo, kakor je naveden v Prilogi II; (c) datum izdaje; (d) datum poteka veljavnosti; (e) državo porekla; (f) oznako(-e) HS; (g) težo v karatih; (h) (ocenjeno) vrednost. Člen 11 Ta sklep začne veljati dvajseti dan po objavi v Uradnem listu Evropske unije. Uporablja se od dneva, ko Grenlandija uradno obvesti Komisijo, da je v svoje nacionalno pravo prenesla ustrezne določbe Uredbe (ES) št. 2368/2002, kakor je bila spremenjena, da bi se omogočila vključitev Grenlandije v sistem potrjevanja procesa Kimberley. V Bruslju, Za Svet Predsednik PRILOGA I Potrdilo iz členov 4, 5, 8 in 10 Potrdilo iz členov 4, 5, 8 in 10 vsebuje vsaj naslednje podatke: (a) enotno serijsko številko; (b) datum izdaje; (c) datum poteka veljavnosti; (d) ime, podpis in žig organa, ki je izdal potrdilo, kakor je naveden v Prilogi II; (e) državo porekla (Grenlandija); (f) oznako(-e) HS; (g) težo v karatih; (h) (ocenjeno) vrednost; (i) identifikacijo izvoznika in prejemnika. PRILOGA II Pristojni organ za Grenlandijo iz člena 3(2) ter členov 4 in 10 Bureau of Minerals and Petroleum (Urad za minerale in nafto) Imaneq 1A 201, P.O. Box 930, 3900 Nuuk, Grenlandija Telefon: (+299) 346800, telefaks: (+299) 324302 – e-naslov: bmp@nanoq.gl [1] UL C , , str. . [2] UL L 358, 31.12.2002, str. 28. [3] UL L 302, 19.10.1992, str. 1.